Prim hírek - Okostelefon az idei slágerajándék
forrás: Prím Online, 2015. december 5. 10:23
A Telenor kutatása szerint az okostelefon a leginkább vágyott ajándék az idén: a válaszadók mintegy háromnegyede (74,06%) vágyik ilyen készülékre, a kívánságlisták második helyén a laptop (39,35%), a harmadikon pedig a táblagép (28,84%) áll, derül ki a Telenor 1613 válaszadó részvételével készült online felmérésének eredményeiből. Nem véletlen, hogy a vállalat karácsonyi akciójában tízféle, rendkívül jó ár-érték arányú, 4G-s okostelefont kínál ügyfeleinek 80 százalékos kedvezménnyel: többek közt a Sony Xperia M4 Aquát, az LG G3-at, illetve a Samsung Galaxy S6-ost.
Karácsonykor jól jön a mobilnet
Természetesen a legtöbben (76,25%) az okostelefonok korában is egyszerűen felhívják ismerőseiket, és így kívánnak kellemes ünnepeket nekik. De a felhasználók majdnem háromnegyede (73,91%) már online formában, például emailben és közösségi médiában is küldi és fogadja az ünnepi jókívánságokat.
Az ajándékba szánt termékek között is első helyen szerepel az okostelefon, amelyet a válaszadók 83,14%-a tervez venni valakinek. Egyéb ajándékot kevesebb, mint negyedük (24,79%) választ, táblagépet pedig 21,08%-uk. A hagyományos mobilnak szinte befellegzett, ilyen készüléket már csak a válaszadók 4,72%-a tervez beszerezni.
Hajszál híján, de még dominál a személyes vásárlás (49,92%) az ajándékba szánt készülékek esetében, de már nagyon sokan (43,68%) az interneten fogják megrendelni a kiszemelt mobilt. A válaszadók többsége vadonatúj készüléket vásárol, használt telefont csupán a résztvevők 6,41%-a szerez be ajándékba. Idén karácsonyra a legtöbben (68,62%) közepes méretű okosmobilt vesznek ajándékba, de az iPhone 6S Plushoz hasonló méretű óriásmobillal a válaszadók 24,79%-a szeretne meglepni valakit. Az ajándékba szánt okosmobilok zöme (61,55%) androidos készülék lesz, iPhone-nal csak a válaszadók 9,27%-a tervez meglepni valakit, a windowsos mobilok pedig a kitöltők 7,42%-ának szimpatikusak. Az ajándékozók csaknem ötöde (19,39%-a) számára egyébként teljesen mindegy, hogy milyen szoftvert futtat a készülék, elsősorban a jó árat tartják lényegesnek.
Kulcsszavak:	okostelefon karácsony felmérés Telenor